Φώτης Σεργουλόπουλος

Ο Φώτης Σεργουλόπουλος (Αθήνα , 5 Σεπτεμβρίου 1963) είναι Έλληνας τηλεπαρουσιαστής, ηθοποιός, επιχειρηματίας, δημοσιογράφος και σκηνοθέτης.

Βιογραφικό
Γεννήθηκε το 1963 στην Αθήνα όπου και μεγάλωσε. Τελειώνοντας το σχολείο εγκαταστάθηκε στη Γαλλία, όπου σπούδασε θέατρο και υποκριτική.

Τηλεόραση
Έκανε τη πρώτη του τηλεοπτική εμφάνιση τη σεζόν 1988-1989 στη σειρά «Φώτα Παρακαλώ» στην ΕΤ1 ερμηνεύοντας ένα μικρό ρόλο. Ακολούθησαν κάποιες ακόμη συμμετοχές σε τηλεοπτικές σειρές «Φανή», «Ο Κανονιέρης και η Βεντέτα», «Το ρετιρέ» και «Στην κόψη του ξυραφιού». Τη σεζόν 2021-2022 πρωταγωνίστησε στην καθημερινή σειρά της ΕΡΤ1 Χαιρέτα μου τον Πλάτανο.

Έγινε ευρύτερα γνωστός τηλεοπτικά με την ιδιότητα του τηλεπαρουσιαστή. Το 1997, ενώ παρουσίαζε νυχτερινές εκπομπές στο ραδιοφωνικό σταθμό ΚΛΙΚ FM 88, δέχθηκε πρόταση από τον τηλεοπτικό σταθμό ΑΝΤ1 για τη θέση του συμπαρουσιαστή της Άννας Δρούζα στη lifestyle εκπομπή «Κάτσε Καλά!». Έτσι τη σεζόν 1997-1998 παρουσίασαν μαζί την εκπομπή. Η αποχώρηση της Δρούζα από τη θέση της παρουσιάστριας δημιούργησε το τηλεοπτικό δίδυμο Σεργουλόπουλος-Μπακοδήμου, όταν τη σεζόν 1998-1999 κλήθηκαν να παρουσιάσουν μαζί το «Κάτσε Καλά!». Για τα επόμενα 18 χρόνια συνέχισαν ως τηλεοπτικό ντουέτο παρουσιάζοντας διάφορες ψυχαγωγικές εκπομπές σε διάφορα κανάλι.

Το καλοκαίρι του 1999 πήρε μεταγραφή στο Mega Channel για την παρουσίαση της πρωινής εκπομπής «Σαν στο σπίτι σας». Η εκπομπή ολοκλήρωσε τον κύκλο της το καλοκαίρι του 2003. Τη σεζόν 2003-2004 παρουσίασε μαζί με τη Μαρία Μπακοδήμου το ψυχαγωγικό talk show «Από στόμα σε στόμα» ενώ ανέλαβε μόνος του την παρουσίαση του τηλεπαιχνιδιού «Το show των εκατομμυρίων» στο MEGA, τηλεπαιχνίδι το οποίο προβαλλόταν από τις 13 Οκτωβρίου 2003 μέχρι και τις 31 Δεκεμβρίου του ίδιου έτους. Τις επόμενες δύο σεζόν συνέχισαν τη συνεργασία τους παρουσιάζοντας τη late night εκπομπή «I Love TV» στο ίδιο κανάλι.

Το 2006 πήρε μεταγραφή στον τηλεοπτικό σταθμό Alpha TV. Εκεί την περίοδο 2006 με 2008 παρουσίασε την ψυχαγωγική εκπομπή «TV Tiglon», ενώ το 2007 ανέλαβαν την παρουσίαση του ελληνικού τελικού της Eurovision στη ΝΕΤ μαζί με τη Μαρία Μπακοδήμου. Τη σεζόν 2008-2009 ανέλαβαν να παρουσιάσουν την απογευματινή ψυχαγωγική «Σιγά μη κάτσω να σκάσω».

Το 2009 εντάχθηκε στο δυναμικό του Star Channel. Εκεί για τα επόμενα 7 χρόνια παρουσίαζε και πάλι ως τηλεοπτικό ντουέτο την εκπομπή «Φώτης & Μαρία Live» στην απογευματινή ζώνη του σταθμού. Το καλοκαίρι του 2016 αποφάσισαν με τη Μαρία Μπακοδήμου, μετά από 18 χρόνια συνεργασίας, να ακολουθήσουν ξεχωριστές πορείες. Το 2017 υπήρξε μέλος της κριτικής επιτροπής του τέταρτου κύκλου του σόου μεταμφιέσεων «Your Face Sounds Familiar» στον ΑΝΤ1. Το καλοκαίρι του 2019, μετά τη μεταγραφή του στον Alpha, για τη σεζόν 2019-20, παρουσίασε το τηλεπαιχνίδι γνώσεων «Divided» στη μεσημβρινή ζώνη του σταθμού.

Τη σεζόν 2022-23 παρουσιάζει την ψυχαγωγική εκπομπή «Πρωίαν σε είδον» στην ΕΡΤ1 μαζί με την Τζένη Μελιτά.

Κινηματογράφος
Έκανε το κινηματογραφικό του ντεμπούτο το 1987 στη βιντεοταινία Η τρέλλα πάει στα σχολεία. Ακολούθησε η ταινία 639 και μία νύχτες το 1990, ενώ το 1996 έλαβε μέρος στη βιογραφική κινηματογραφική παραγωγή Καβάφης. Το 1999 συνεργάστηκε με τον Νίκο Περάκη στην ταινία Θηλυκή Εταιρία. Ακολούθησε μία μικρή συμμετοχή στη ερωτική κομεντί Μόλις Χώρισα το 2008, ενώ το 2011 υποδύθηκε τον εαυτό του στην ταινία Λούφα και παραλλαγή: Σειρήνες στη στεριά. Το 2015 είχε έναν από τους πρωταγωνιστικούς ρόλους στην κωμωδία Απόψε τρώμε στης Ιοκάστης.

Προσωπική ζωή 
Το 2013 απέκτησε έναν γιο, τον Γιώργο, μέσω παρένθετης μητέρας.

Παραπομπές

Έλληνες άνδρες ηθοποιοί τηλεόρασης
Έλληνες άνδρες ηθοποιοί θεάτρου
Έλληνες άνδρες ηθοποιοί κινηματογράφου
Έλληνες παρουσιαστές
Έλληνες άνδρες τηλεπαρουσιαστές
ΛΟΑΤ πρόσωπα από την Ελλάδα